Document ID: 32007R0425

ΚΑΝΟΝΙΣΜΌΣ (ΕΚ) αριθ. 425/2007 ΤΗΣ ΕΠΙΤΡΟΠΉΣ
της 19ης Απριλίου 2007
για την εφαρμογή του κανονισμού (ΕΚ) αριθ. 1365/2006 του Ευρωπαϊκού Κοινοβουλίου και του Συμβουλίου σχετικά με τις στατιστικές για τις μεταφορές εμπορευμάτων μέσω εσωτερικών πλωτών οδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1365/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για τις στατιστικές σχετικά με μεταφορές εμπορευμάτων μέσω εσωτερικών πλωτών οδών (1), και ιδίως το άρθρο 9,
Εκτιμώντας τα ακόλουθα:
(1)
Σύμφωνα με το άρθρο 9 του κανονισμού (ΕΚ) αριθ. 1365/2006, η Επιτροπή οφείλει να θεσπίζει τα μέτρα για την εφαρμογή του εν λόγω κανονισμού.
(2)
Είναι απαραίτητο να προσαρμοστούν οι ορισμοί του άρθρου 3 του κανονισμού (ΕΚ) αριθ. 1365/2006, να προστεθούν ορισμένοι νέοι ορισμοί και να παρασχεθούν εξηγήσεις και κατευθυντήριες γραμμές για την υποβολή δεδομένων, ώστε να εξασφαλιστεί ένα εναρμονισμένο μεθοδολογικό πλαίσιο για τη συλλογή δεδομένων και την κατάρτιση συγκρίσιμων στατιστικών σε κοινοτικό επίπεδο.
(3)
Είναι απαραίτητο να προσαρμοστεί το πεδίο εφαρμογής της συλλογής δεδομένων και το περιεχόμενο των παραρτημάτων του κανονισμού (ΕΚ) αριθ. 1365/2006 για να παρασχεθεί επαρκής στατιστική κάλυψη αυτού του τρόπου μεταφοράς και να εξασφαλιστεί η κατάρτιση των σχετικών στατιστικών σε κοινοτικό επίπεδο.
(4)
Είναι απαραίτητο να οριστούν η περιγραφή των αρχείων δεδομένων, το μορφότυπο και το μέσο με το οποίο πρέπει να διαβιβάζονται τα δεδομένα ώστε να εξασφαλιστεί ότι η επεξεργασία των δεδομένων αυτών μπορεί να γίνει γρήγορα και αποτελεσματικά από άποψη κόστους.
(5)
Θα πρέπει να θεσπιστούν διατάξεις σχετικά με τον τρόπο διάδοσης των στατιστικών αποτελεσμάτων.
(6)
Ως εκ τούτου, ο κανονισμός (ΕΚ) αριθ. 1365/2006 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου (2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1365/2006 τροποποιείται ως εξής:
1)
Το άρθρο 3 αντικαθίσταται από το ακόλουθο κείμενο:
«Άρθρο 3
Ορισμοί
Για τους σκοπούς του παρόντος κανονισμού ισχύουν οι ακόλουθοι ορισμοί:
α)
“εσωτερική πλωτή οδός” είναι μια υδάτινη οδός που δεν αποτελεί μέρος της θάλασσας και η οποία, με φυσικά ή τεχνητά μέσα, είναι κατάλληλη για ναυσιπλοΐα, κυρίως με σκάφη εσωτερικής ναυσιπλοΐας·
β)
“σκάφος εσωτερικής ναυσιπλοΐας” είναι ένα πλωτό σκάφος σχεδιασμένο για τη μεταφορά εμπορευμάτων ή τη μαζική μεταφορά επιβατών το οποίο κυκλοφορεί κυρίως σε εσωτερικές πλωτές οδούς ή σε ύδατα που βρίσκονται μέσα ή κοντά σε προστατευόμενα ύδατα ή ζώνες όπου εφαρμόζονται λιμενικοί κανονισμοί·
γ)
“εθνικότητα του σκάφους” είναι η χώρα στην οποία είναι νηολογημένο το σκάφος·
δ)
“εσωτερική πλωτή μεταφορά” είναι κάθε μεταφορά εμπορευμάτων ή/και επιβατών με σκάφη εσωτερικής ναυσιπλοΐας που γίνεται εξ ολοκλήρου ή εν μέρει σε εσωτερικές πλωτές οδούς·
ε)
“εθνική μεταφορά μέσω εσωτερικών πλωτών οδών” είναι η μεταφορά μέσω εσωτερικών πλωτών οδών μεταξύ δύο λιμένων της εθνικής επικράτειας ανεξαρτήτως της εθνικότητας του σκάφους·
στ)
“διεθνής μεταφορά μέσω εσωτερικών πλωτών οδών” είναι η μεταφορά μέσω εσωτερικών πλωτών οδών μεταξύ δύο λιμένων που βρίσκονται σε διαφορετικές εθνικές επικράτειες·
ζ)
“διαμετακόμιση μέσω εσωτερικής πλωτής οδού” είναι η μεταφορά μέσω εσωτερικής πλωτής οδού στην εθνική επικράτεια μεταξύ δύο λιμένων που βρίσκονται και οι δύο σε διαφορετική εθνική επικράτεια ή επικράτειες υπό τον όρο ότι κατά τη συνολική διαδρομή εντός της εθνικής επικράτειας δεν γίνεται μεταφόρτωση·
η)
“κυκλοφορία στις εσωτερικές πλωτές οδούς” είναι κάθε μετακίνηση σκάφους σε δεδομένη πλωτή εσωτερική οδό.»
2)
Τα παραρτήματα Α έως ΣΤ του κανονισμού (ΕΚ) αριθ. 1365/2006 αντικαθίστανται από το κείμενο που περιέχεται στο παράρτημα Ι του παρόντος κανονισμού.
Άρθρο 2
Για την εφαρμογή του κανονισμού (ΕΚ) αριθ. 1365/2006, ισχύουν οι πρόσθετοι ορισμοί, επεξηγήσεις και κατευθυντήριες γραμμές υποβολής στοιχείων που αναφέρονται στο παράρτημα ΙΙ του παρόντος κανονισμού.
Άρθρο 3
Για τους σκοπούς του άρθρου 5 του κανονισμού (ΕΚ) αριθ. 1365/2006, οι στατιστικές διαβιβάζονται ή τηλεφορτώνονται με ηλεκτρονικά μέσα στο ενιαίο σημείο εισόδου δεδομένων της Eurostat, σύμφωνα με την περιγραφή των αρχείων δεδομένων και το μέσο διαβίβασης που ορίζεται στο παράρτημα ΙΙΙ του παρόντος κανονισμού.
Η διαβίβαση γίνεται σύμφωνα με κατάλληλο πρότυπο ανταλλαγής που καθορίζει η Eurostat.
Άρθρο 4
Για τους σκοπούς του άρθρου 6 του κανονισμού (ΕΚ) αριθ. 1365/2006, η Επιτροπή διαδίδει, σε οποιοδήποτε μέσο και με οποιαδήποτε δομή, όλα τα δεδομένα που καθορίζονται στα παραρτήματα Α έως ΣΤ του ίδιου κανονισμού (ΕΚ) αριθ. 1365/2006 τα οποία δεν χαρακτηρίζονται ως εμπιστευτικά από τα κράτη μέλη.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Απριλίου 2007.

Labels: 12
8
19